**Elisabeth Åsbrinková** (švéd. Elisabeth Katherine Åsbrink; \* 29. apríl 1965, Göteborg, Švédsko) je švédska spisovateľka a novinárka. Pracovala v televízii SVT ako redaktorka a producentka. Spolupracovala na výrobe jedného z najpopulárnejších rozhlasových programov vo Švédsku *Sommar in P1* (Leto na stanici P1). Býva v Štokholme.

Biografia
---------

Knižný debut Elisabeth Åsbrinkovej *Smärtpunkten – Lars Norén, pjäsen Sju tre och morden i Malexander* (*Citlivý bod – Lars Norén, hra sedem ku trom a vraždy v Malexandri*, 2009). Kniha sa venuje kontroverznej dráme Larsa Noréna, ktorý v divadelnej hre *Sedem tri* (1999), ktorej názov odkazuje na §7.3, nechal na javisku prehovoriť troch ťažkých delikventov, pričom tí vôbec neskrývali svoje rasistické postoje. Hneď prvá kniha Elisabeth Åsbrinkovej bola v roku 2009 nominovaná na *Augustpriset* – Augustovu cenu, každoročné ocenenie švédskych vydavateľov, v kategórii non-fiction literatúry a získala tiež nomináciu na Cenu švédskej investigatívnej žurnalistiky. Preložená bola do poľštiny.

V roku 2010 získala Elisabeth Åsbrinková štipendium Jarl Alfredius za záujem o súčasnú sociálnu problematiku. Spolupracovala na knihe švédskeho fotografa Björna Abelina *BLÄCK – tatueringar hud minnen* (*ATRAMENT – spomienky tetované na koži*) v roku 2010.

V auguste 2011 vydala Elisabeth Åsbrinková knihu *Och i Wienerwald står träden kvar* (*A vo Viedenskom lese stále rastú stromy*), ktorá vychádza z pozostalosti Otta Ullmanna – tvorila ju korešpondencia 500 listov písaných jeho rodičmi a príbuznými z Viedne, po tom čo sa v roku 1939 postarali o jeho útek pred nacizmom do vojnovo neutrálneho Švédska.

Kniha si získala množstvo pozornosti, ešte pred samotným vydaním. Odkryla nové informácie o zakladateľovi nábytkárskeho reťazca IKEA, Ingvarovi Kampradovi. Ten bol pod dohľadom tajnej polície, z roku 1943 o ňom existovala policajná zložka s názvom „Nazi". Kniha odkryla jeho lojalitu voči švédskemu fašistickému vodcovi, ktorým bol Per Engdahl. Vyplynulo to z rozhovoru, ktorý s I. Kampradom urobila Elisabeth Åsbrinková v roku 2010. Ingvar Kamprad sa následne verejne ospravedlnil, napísal list svojim zamestnancom a svoje prosby o odpustenie neskôr opakoval v mnohých verejných rozhovoroch.

Elisabeth Åsbrinková s knihou *A vo Viedenskom lese stále stoja stromy* vyhrala ocenenie *Augustpriset* za non-fiction literatúru (2011), Cenu Švédsko-dánskeho kultúrneho fondu za prácu v oblasti kultúry (2013) a získala tiež prestížne ocenenie pre reportážnu literatúru, cenu Ryszarda Kapuścińského vo Varšave (2014). Kniha bola preložená do nemčiny, holandčiny, poľštiny, dánčiny, nórčiny, slovenčiny a estónčiny.

V roku 2012 debutovala Elisabeth Åsbrinková ako autorka divadelnej hry *Räls* (*Koľaje*). Dramatizácia vychádza z autentických stretnutí a rozhovorov s detskými utečencami pred fašistickým Nemeckom, ktoré zorganizoval v roku 1938 Hermann Göring. Po tejto dráme napísala Elisabeth Åsbrink aj ďalšie divadelné hry.

V roku 2016 dokončila non-fiction dielo, s názvom *1947*. Táto kniha je ambicióznym historicko-reportážnym projektom, v ktorom E. Åsbrink rekonštruuje jediný povojnový rok – 1947 – kedy sa formovala naša povojnová prítomnosť. Kniha bola opäť nominovaná na *Augustpriset*, vyšla v mnohých zahraničných prekladoch, medzi nimi v angličtine aj slovenčine.

Posledná kniha Elisabeth Åsbrinkovej *Made in Sweden: 25 ideas that created a country* (*Vyrobené vo Švédsku: 25 nápadov, ktoré stvorili krajinu*) bola vydaná v Austrálii.

V súčasnosti Elisabeth Åsbrinková prekladá do viacerých jazykov.

Dielo
-----

* ÅSBRINK, Elizabeth. *Smärtpunkten: Lars Norén, pjäsen Sju tre och morden i Malexander*. Stockholm: Natur & Kultur. 2009. Libris länk. ISBN 978-91-27-11880-5
* ÅSBRINK, Elizabeth. *Bläck: tatueringar, hud, minnen*. Tillsammans med fotograf Björn Abelin. Stockholm: Natur & Kultur. 2010. Libris länk. ISBN 978-91-27-12937-5
* ÅSBRINK, Elizabeth. *Och i Wienerwald står träden kvar* (1. uppl.). Stockholm: Natur & Kultur. 2011. Libris länk. ISBN 978-91-27-13087-6
* ÅSBRINK, Elizabeth. *Anna Odell*. Stockholm: Orosdi-Back 2015, i serien Svenska illustratörer och konstnärer. ISBN 978-91-86-59378-0
* ÅSBRINK, Elizabeth. *1947*. Stockholm: Natur & Kultur, 2016. ISBN 978-91-27-14370-8
* ÅSBRINK, Elizabeth. *Orden som formade Sverige*. Stockholm: Natur & Kultur, 2018. ISBN 978-91-27-15631-9

Slovenské preklady
------------------

* ÅSBRINK, Elizabeth. *A vo Viedenskom lese stále stoja stromy*. Krásno nad Kysucou : Vydavateľstvo Absynt, 2015. 392 s. ISBN 978-80-971823-3-5
* ÅSBRINK, Elizabeth. *1947*. Žilina : Vydavateľstvo Absynt, 2018. 312 s. ISBN 978-80-8203-006-1

Referencie
----------

1. 1 2   *Biography | Elisabeth Åsbrink in English* [online]. [Cit. 2020-04-01]. Dostupné online. (po švédsky)
2. ↑   *Åsbrink, Elisabeth* [online]. www.iliteratura.cz, [cit. 2020-03-31]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Elisabeth Åsbrinková**

Zdroj
-----

*Tento článok je čiastočný alebo úplný preklad článku Elisabeth Åsbrink na anglickej Wikipédii.*

Autoritné údaje: * abART: 138440
* BnF: 16228235w
* GND: 142768588
* ISNI: 0000 0001 1985 467X
* LCCN: n2010027431
* NK ČR: jo2016901371
* VIAF: 63151776732618010409
* WorldCat: lccn-n2010027431